	
	



IRIZPENA, 2019KO EKAINAREN 7KOA, FAKTURAZIO BETEBEHARRAK ARAUTZEN DITUEN MAIATZAREN 28KO 18/2013 FORU DEKRETUA ALDATZEKO FORU DEKRETUAREN PROIEKTUARI BURUZKOA
I.- EGITATEZKO AURREKARIAK
Irizpen honen xede den Foru Dekretuaren proiektua Aholku Batzorde honi helarazi dio Ogasun, Finantza eta Aurrekontu Saileko Foru Diputatuak, bat etorriz martxoaren 30eko Diputatuen Kontseiluaren 40/1999 Foru Dekretuak, Arabako Foru Administrazioaren Aholku Batzordea sortzen duenak, 17. artikuluaren 1. apartatuan ezartzen duenarekin, haren erregelamendu organikoa onetsiz. Irizpen eskaerarekin batera, entzunaldiaren eta jendaurrean jartzeko izapideen emaitzak jasotzen dituen memoria aurkeztu da; bai eta arau eraginaren txostena eta genero eraginaren aldez aurreko ebaluazioaren txostena ere, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, zeinak onesten baititu xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.
Foru Dekretu horren bidez, aldatu egin da telekomunikazio, irrati eta telebista zerbitzuei nahiz baliabide elektronikoz emandako zerbitzuei aplikatu beharreko araubide berezien babespean dauden subjektu pasiboentzat fakturazioaren arloan indarrean zegoen araudia; eguneratu egin da faktura egiteko betebeharra dakarten eragiketa salbuetsien zerrenda; zenbait finantza erakunde salbuetsi dira dagokion zerga ordaintzetik salbuetsita dauden aseguru eta finantza eragiketengatiko fakturak egiteko beharretik; eta, azkenik, bidaia agentzien araubide bereziaren mende dauden bidaia zerbitzuei aplikatu zaie fakturazio erregelamenduaren hirugarren xedapen gehigarrian ezarritako fakturazio prozedura berezia.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen: “araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo Autonomia Erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”.
Zerga arloan Arabako Lurralde Historikoak duen eskumenari buruzko lehenengo erreferentzia Espainiako Konstituzioaren lehen xedapen gehigarrian aurkituko dugu. Honela dio, hain zuzen: “Konstituzioak lurralde forudunetako eskubide historikoak babestu eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztiak”.
Faktura egiteko betebeharra Arabako zergei buruzko Foru Arau Orokorraren 29. artikuluan dago jasota. Artikulu horrek zerga betebehar formalak aipatzen ditu, eta 2. apartatuko e) letran dioenez, zergapekoek betebehar hauek dituzte: “Fakturak edo ordezko agiriak egin eta eman behar dituzte, eta euren zerga-betebeharrekin lotutako fakturak, agiriak eta frogagiriak gorde behar dituzte”. 

Era berean, balio erantsiaren gaineko zerga arautzen duen 12/1993 Foru Dekretu Arauemaileak betebehar hau jasotzen du 164. artikuluko 1. apartatuko 3. zenbakian: “Eragiketa guztien faktura egitea eta ematea, araudiaren arabera zehazten den moduan”.
2.- ERAKUNDE ESKUMENA ETA ARAUDI GAIKUNTZA
Arabako zergei buruzko Foru Arau Orokorraren 4.1 artikuluak Arabako Foru Aldundiari ematen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 

Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/1992 Foru Arauak hau ezarri zuen 7.2 artikuluan: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
Eta araudia garatzeko berariazko eskumena, zerga betebehar formalei dagokienez, Arabako zergei buruzko Foru Arau Orokorraren 29. artikuluan aurki dezakegu, zeinak hau zehazten baitu 3. apartatuan: “Artikulu honetan ezarrita dagoena garatzeko, arauzko xedapenek zerga betebehar formalak betetzeari buruzko inguruabarrak arautu ahal izango dituzte”.
 3.- PROZEDURA 

Prozedura izapidetzean erabat bete dira xedapen orokorrak egiteko indarrean dauden arauak, honako hauei dagokienez: proposamena aurkezteko eskumena duen organoa; arau eraginari, genero eraginaren aldez aurreko ebaluazioari eta ekonomia eta arau kontrolari buruzko txostenak egitea; Aholku Batzordeari kontsulta egitea, eta onartzeko eskumena duen organoa.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuko 9. eta 13. artikuluetan ezarritakoari erreparatuz, proiektuaren aurrerapenaren jendaurreko izapidea eta aldez aurreko kontsulta egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horien emaitzei buruzko memoriak jaso dira, 2019ko apirilaren 11ko eta maiatzaren 13ko datekin, eta bertan ageri da ez dela erregistratu araudi xedapena idazteko aintzat hartu beharreko proposamen edo oharrik.
29/2017 Foru Dekretuaren 14. artikuluko 5. apartatuari dagokionez, Zerga Sarrerak Kudeatzeko Zerbitzuaren 2019ko apirilaren 25eko Txosten Ekonomikoak dio proiektua onesteak ez duela inolako eragin ekonomikorik izango 2019ko aurrekontu ekitaldian.
Beste alde batetik, Zerga Araudiaren Zerbitzuaren 2019ko apirilaren 10eko txostenak azaldu zuen ebaluatutako xedapenak ez duela garrantzirik generoaren ikuspuntutik; eta, egiaztatze organoari helarazi ondoren, hau da, Berdintasun Zerbitzuari, hark berretsi du, 2019ko maiatzaren 2ko txostenean, Foru Dekretuaren proiektuak ez duela garrantzirik generoaren ikuspegitik.
III.- FORU DEKRETUAREN EGITURA
Foru Dekretuaren proiektuak zioen azalpen bat, artikulu bakarra duen azalpen atal bat -bost apartatutan banatua-, eta azken xedapen bat dauzka; xedapen horrek zehazten du aldaketa ALHAOn argitaratu eta hurrengo egunean sartuko dela indarrean, hau da, 2019ko urtarrilaren 1etik aurrera.
Proposatutako aldaketak dekretu honetan du eragina: 18/2013 Foru Dekretua, maiatzaren 28koa, fakturazio betebeharrak arautzen dituen erregelamendua onesten duena (aurrerantzean, fakturazio erregelamendua).
IV. ARAUDI PROPOSAMENAREN ANALISIA 

Foru Dekretuaren proiektuaren artikulu bakarraren lehen apartatuak fakturazio erregelamenduaren 2. artikuluko 3. apartatua aldatzen du, Kontseiluaren 2017/2455 Zuzentarauan, 2017ko abenduaren 5ekoan, ezarritakoa betetzeko. Zuzentarau horrek aldatu egin zituen 2006/112/CE eta 2009/132/CE Zuzentarauak, balio erantsiaren gaineko zergarekin lotutako betebehar batzuei dagokienez, zerbitzu digitalak ematean eta ondasunen urruneko salmentan.
Hala, 2019ko urtarrilaren 1az geroztik, eta telekomunikazio, irrati eta telebista zerbitzuei nahiz baliabide elektronikoz emandako zerbitzuei aplikatu beharreko araubide berezian xedatutakoa betetzeko, faktura nahitaez egin behar da, fakturazio erregelamenduaren araudiaren arabera, baldin eta zerbitzuaren emailea aipatutako araubide bereziaren babespean badago eta identifikazioko estatu kidea Espainia bada. 
Korrelatiboki, baldin eta zerbitzuaren emailea balio erantsiaren gaineko zergaren sistema bateratuari buruzko azaroaren 28ko 2006/112/CE Zuzentarauan jasotako araubide berezietako baten babespean badago, eta identifikazioko estatu kidea ez baldin bada Espainia, fakturak egiteko orduan ez da aplikatuko eguneratu den fakturazio erregelamendutik sortutako araudia.
Bigarren apartatuan faktura egiteko betebeharra dakarten eragiketa salbuetsien zerrenda eguneratzen da, hauek sartzeko: beren xede espezifikoa betetzeko eta soilik beren onurarako finantza laguntza lortzeko egindako erakustaldiak direla-eta, alderdi politikoek egindako zerbitzuak eta emandako ondasunak. 
Hirugarren apartatuan, aseguru eta finantza eragiketengatik faktura egiteko betebeharretik salbuetsitakoei honako hauek gehitu zaizkie: aseguru entitateak, inbertsio kolektiboko erakundeen sozietate kudeatzaileak, pentsio funtsen erakunde kudeatzaileak, titulizazio funtsak eta haien kudeatzaileak eta kreditu erakundeak ez diren enpresariek edo profesionalek egindako eragiketak.
Bestalde, Ogasun Zuzendaritzari ahalmena ematen zaio beste enpresari edo profesional batzuk salbuesteko faktura egiteko betebeharretik, interesdunek aurrez aldetik eskatzen badute eta hala justifikatzen badute jarduera sektorearen praktika komertzial eta administratiboek edo fakturak egiteko baldintza teknikoek.
Laugarren apartatuan fakturak sailka egiteko betebeharra ezartzen da, honako eragiketa hauentzat:
· Zilar, platino eta paladio entregak, bai eta telefono mugikorrak, bideojokoen kontsolak, ordenagailu eramangarriak eta tableta digitalak ere, baldin eta hartzailea ondasun horiek birsaltzen dituen enpresari edo profesionala bada, edozein dela ere entregaren zenbatekoa, edo, birsaltzaileak ez diren enpresari edo profesionalen kasuan, baldin eta entregen guztizko zenbatekoa -faktura berean agertu behar dute- 10.000 €tik gorakoa denean, BEZ kanpo, eta, betiere, produktu horiek ez badaude sartuta ondasun erabilien, arte objektuen, antzinako gauzen eta bilduma objektuen araubide berezian. 
· Entitate taldeen araubide berezia aplikatzen duten entitateen talde barruko eragiketak.
Azkenik, bosgarren apartatuan, bidaia agentzien araubide bereziaren pean dauden bidaia zerbitzuei fakturazio erregelamenduaren hirugarren xedapen gehigarrian jasotako prozedura berezia ezartzen zaie, bidaia agentziek beste batzuen izenean eta haien kontura (bitartekari gisa) ematen dituzten zenbait zerbitzu fakturatzeari dagokionez. Hala, bereizita agertu beharko dute fakturan bitartekaritzak xede dituen zerbitzuak, beste enpresari edo profesionalek emandakoak, eta faktura egin behar duenari buruzko datuak bidaia agentziarenak izan behar dira, eta ez bitartekaritzak xede duen zerbitzua egiten duen enpresari edo profesionalarenak. Era berean, faktura horietan dokumentatu ahal izango dira, eta bereizita adieraziko dira, bitartekaritza zerbitzuari dagozkion datuak, araudian ezarritakoaren arabera fakturan agertu behar direnak.
Esan behar da, halaber, Estatu Kontseiluak, 2018ko abenduaren 20ko 1027/2018 irizpenean (Ogasuna), iritzia eman duela gai berari buruz; hau da, Europako araudiak lurralde erkidearen fakturazio arloko araudian egin dituen aldaketei buruz. Honela dio irizpenak: “proiektatutako araudiaren behin betiko bertsioa bat dator hasierako testuaren edukiarekin, eta ez da hari buruzko oharrik egin espedientea izapidetzean”.
V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako Foru Dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru Dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

